REGOLAMENT TAL-KUMMISSJONI (KE) Nru 288/2007
tas-16 ta’ Marzu 2007
li jistpula miżuri transizzjonali li għandhom jiġu adottati b’riżultat ta’ l-adeżjoni tal-Bulgarija u tar-Rumanija fir-rigward tal-kondizzjonijiet għall-għoti tar-rimborżi fuq esportazzjonjiet għal ċerti prodotti tal-ħalib u tal-bajd skond ir-Regolament (KE) Nru 1043/2005
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat ta’ l-Adeżjoni tal-Bulgarija u r-Rumanija, u b’mod partikolari l-Artikolu 4(3) tiegħu,
Wara li kkunsidrat l-Att ta’ Adeżjoni tal-Bulgarija u r-Rumanija, u partikolarment l-ewwel paragrafu ta’ l-Artikolu 41 tiegħu,
Billi:
(1)
L-Artikolu 52(4) tar-Regolament tal-Kummissjoni (KE) Nru 1043/2005 tat-30 ta’ Ġunju 2005 li jimplimenta r-Regolament tal-Kunsill (KC) Nru 3448/93 fir-rigward tas-sistema ta’ l-għoti tar-rimborżi fuq l-esportazzjonijiet fuq ċerti prodotti agrikoli li jiġu esportati fil-forma ta’ merkanzija li mhix koperta mill-Anness 1 tat-Trattat, u l-kriterju għall-iffissar ta’ l-ammonti ta’ tali rimborżi (1), jipprovdi li l-għoti ta’ rimborż fuq ċerti prodotti li huma bbażati fuq il-ħalib u fuq il-bajd huwa soġġett għall-kondizzjoni li jilħqu r-rekwiżiti rilevanti tar-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene ta’ l-oġġetti ta’ l-ikel (2) u r-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistipula regoli speċifiċi ta’ l-iġjene fuq iġjene ta’ l-oġġetti ta’ l-ikel (3). B’mod partikolari, il-merkanzija għandha, skond l-Artikoli 4 u 5 tar-Regolament (KE) Nru 853/2004, tiġi ppreparata ġewwa stabbiliment approvat u tikkonforma ma’ ċerti kondizzjonijiet speċifiċi ta’ mmarkar sanitarju.
(2)
Id-Deċiżjoni tal-Kummissjoni 2007/30/KE li tistipula miżuri transizzjonali għat-tqegħid fis-suq ta’ ċerti prodotti li joriġinaw minn annimali akkwistati mill-Bulgarija u mir-Rumanija (4) tistipula miżuri għall-faċilitazzjoni tat-tranżizzjoni minn reġim eżistenti f’dawn l-Istati għal dak li jirriżulta mill-applikazzjoni tal-leġiżlazzjoni veterinarja Komunitarja. Skond l-Artikolu 3 ta’ dik id-Deċiżjoni, l-Istati Membri għandhom jawtorizzaw il-kummerċ mill-1 ta’ Jannar sal-31 ta’ Diċembru 2007 fil-prodotti li huma akkwistati minn stabbilimenti ġewwa l-Bulgarija u r-Rumanija awtorizzati li jesportaw il-prodotti tal-ħalib u tal-bajd lejn il-Komunità qabel id-data ta’ l-adeżjoni, bil-kondizzjoni li l-prodotti jiġu akkumpanjati minn dokument li jiċċertifika li dawn ġew prodotti b’konformità mad-Deċiżjoni 2007/30/KE.
(3)
Huwa għalhekk xieraq li ssir deroga mill-Artikolu 52(4) tar-Regolament (KE) Nru 1043/2005, mingħajr preġudizzju għall-applikar tad-dispożizzjonijiet l-oħrajn ta’ dan ir-Regolament, u li jiġi pprovdut li l-merkanzija li tikkonforma ma’ l-Artikolu 3 tad-Deċiżjoni 2007/30/KE li hija awtorizzata għall-kummerċ għall-perjodu mill-1 ta’ Jannar sal-31 ta’ Diċembru 2007 għandha tkun eliġibbli għar-rimborż ta’ l-esportazzjoni.
(4)
Il-miżuri previsti f’dan ir-Regolament huma skond l-opinjoni tal-Kumitat tal-Ġestjoni dwar kwistjonijiet orizzontali li jikkonċernaw il-kummerċ ta’ prodotti agrikoli pproċessati mhux elenkati fl-Anness I tat-Trattat,
ADOTTAT DAN IR-REGOLAMENT:
Artikolu 1
Permezz tad-deroga mill-Artikolu 52(4) tar-Regolament (KE) Nru 1043/2005, il-merkanzija miksuba qabel id-data ta’ l-adeżjoni ġewwa stabbilimenti fil-Bulgarija u fir-Rumanija awtorizzata għall-esportazzjoni lejn il-Komunità qabel id-data ta’ l-adeżjoni u esportata mill-Komunità fil-perjodu tad-data ta’ l-adeżjoni sal-31 ta’ Diċembru 2007 għandha tkun eliġibbli għal rimborż fuq l-esportazzjoni, bil-kondizzjoni li din tikkonforma mal-kondizzjonijiet ta’ l-Artikolu 3(a) u (b) tad-Deċiżjoni 2007/30/KE.
Artikolu 2
Dan ir-Regolament għandu jidħol fis-seħħ soġġett għad-dħul fis-seħħ tat-Trattat ta’ Adeżjoni tal-Bulgarija u tar-Rumanija, u fid-data ta’ dan it-Trattat.
Għandu japplika għad-dikjarazzjonijiet ta’ l-esportazzjoni mid-data tad-dħul fis-seħħ sal-31 ta’ Diċembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Marzu 2007.